তথ্যববিরণী নম্বর: ২৮১৩

**শিক্ষায় পদ্মা সেতুর চেয়ে বড় প্রকল্প নেয়া হবে**

 **-- শিক্ষামন্ত্রী**

রাজশাহী, ২৩ মাঘ (৬ ফেব্রুয়ারি) :

শিক্ষামন্ত্রী মহিবুল হাসান চৌধুরী বলেছেন, ভবিষ্যতে শিক্ষায় পদ্মা সেতুর চেয়ে বড় প্রকল্প নেয়া হবে। সে প্রকল্প শুধু অবকামোগত হবে না। শিক্ষার মান উন্নয়ন, শিক্ষকদের ক্ষমতায়ন এবং শিক্ষার্থীদের সুযোগ সুবিধা প্রদানের জন্য এই প্রকল্প নেয়া হবে।

মন্ত্রী আজ রাজশাহী মেডিকেল কলেজের ডা. কায়সার রহমান অডিটোরিয়ামে মাধ্যমিক ও উচ্চ শিক্ষা বিভাগের সচিব সোলেমান খানের সভাপতিত্বে রাজশাহী জেলার সকল শিক্ষা প্রতিষ্ঠান প্রধানদের অংশগ্রহণে ‘স্মার্ট বাংলাদেশ বিনির্মাণ’ শীর্ষক মতবিনিময় সভায় একথা বলেন। সভায় বিশেষ অতিথি হিসেবে উপস্থিত ছিলেন শফিকুর রহমান বাদশা এমপি, মাধ্যমিক ও উচ্চ শিক্ষা অধিদপ্তরের মহাপরিচালক অধ্যাপক নেহাল আহমেদ, আন্তঃবোর্ডের প্রধান সমন্বয়ক ঢাকা বোর্ডের চেয়ারম্যান অধ্যাপক তপন কুমার প্রমুখ।

শিক্ষামন্ত্রী বলেন, সকলকে সাথে নিয়ে শিক্ষার সকল সমাস্যার সমাধানের চেষ্টা করা হবে। নতুন কারিকুলাম নিয়ে বলতে গিয়ে তিনি বলেন, চাকরি দাতারা এখন ফলাফল দেখে অথবা সনদ দেখে চাকরি দিতে চায় না। চাকরি দাতারা এখন দক্ষতা দেখতে চায়। ফলাফল ও মুখস্থ নির্ভর শিক্ষায় শিক্ষার্থীরা হয়তো ভালো ফলাফল করে কিন্তু দক্ষ হয় না। নতুন কারিকুলাম দক্ষতানির্ভর শিক্ষায় গুরুত্বারোপ করা হয়েছে। শিক্ষামন্ত্রী বলেন পরবর্তী প্রজন্মকে দক্ষ করতে শিক্ষকদের ভূমিকা রাখতে হবে।

#

খায়ের/শফি/মোশারফ/সেলিম/২০২৪/২৩০০ ঘণ্টা

তথ্যবিবরণী নম্বর : ২৮১২

**প্রধানমন্ত্রী শেখ হাসিনা টানা চতুর্থবারের মতো দায়িত্ব গ্রহণ করায়**

**অভিনন্দন জানালেন জাতিসংঘের খাদ্য ও কৃষি সংস্থার মহাপরিচালক**

ঢাকা, ২৩ মাঘ (৬ ফেব্রুয়ারি):

জাতিসংঘের খাদ্য ও কৃষি সংস্থার (এফএও) মহাপরিচালক Dr. Qu Dongyu প্রধানমন্ত্রী শেখ হাসিনাকে টানা ৪র্থ মেয়াদে প্রধানমন্ত্রী হিসেবে দায়িত্ব গ্রহণ করায় অভিনন্দন জানিয়েছেন এবং বাংলাদেশে খাদ্য নিরাপত্তা নিশ্চিত করার ক্ষেত্রে প্রধানমন্ত্রী শেখ হাসিনার গতিশীল নেতৃত্বের ভূয়সী প্রশংসা করেছেন। তিনি দক্ষিণ-দক্ষিণ সহযোগিতার আওতায় বাংলাদেশকে সুবিধা গ্রহণ এবং দক্ষিণ এশিয়া ও মধ্য এশিয়ার দেশসমূহের সঙ্গে কৃষিক্ষেত্রে বাংলাদেশের আন্তঃসম্পর্ক জোরদার করার ওপর গুরুত্বারোপ করেন। ইতালিতে নিযুক্ত বাংলাদেশের রাষ্ট্রদূত মোঃ মনিরুল ইসলাম কর্তৃক জাতিসংঘের খাদ্য ও কৃষি সংস্থায় (এফএও) স্থায়ী প্রতিনিধি হিসেবে পরিচয়পত্র প্রদান অনুষ্ঠানে এফএও মহাপরিচালক আজ (০৬ ফেব্রুয়ারি ২০২৪) উক্ত মন্তব্য করেন।

রাষ্ট্রদূত ইসলাম এফএও (FAO)-এর স্থায়ী প্রতিনিধি হিসেবে তাকে আনুষ্ঠানিকভাবে গ্রহণ করার জন্য এবং বাংলাদেশের অর্জন সম্পর্কে তাঁর অভিব্যক্তি প্রকাশ করার জন্য আন্তরিক ধন্যবাদ জানান। রাষ্ট্রদূত এফএও-কে আরও দক্ষ, স্বচ্ছ এবং অংশগ্রহণমূলক প্রতিষ্ঠান হিসেবে গড়ে তোলার লক্ষ্যে মহাপরিচালকের গতিশীল নেতৃত্বের প্রতি পূর্ণ আস্থা ও সমর্থনের কথা পুনর্ব্যক্ত করেন। পঁয়তাল্লিশ বছরের অধিক সময় ধরে বাংলাদেশের খাদ্য ও পুষ্টি নিরাপত্তা নিশ্চিতকরণে, কৃষি পরিবেশ, ক্ষুদ্র ও প্রান্তিক চাষীদের উৎপাদনশীলতা ও আয় বৃদ্ধির লক্ষ্যে এফএও-এর প্রশংসনীয় ভূমিকার কথা স্থায়ী প্রতিনিধি উল্লেখ করেন। রাষ্ট্রদূত ইসলাম কান্ট্রি প্রোগ্রামিং ফ্রেমওয়ার্ক ২০২২-২০২৬ এর আলোকে বাংলাদেশের কৃষির রূপান্তর বাস্তবায়নে সহায়তার জন্য এফএও-এর প্রতি কৃতজ্ঞতা প্রকাশ করেন।

এফএও সদর দপ্তরে আয়োজিত অনুষ্ঠানটি “কাউকেই বাদ দেয়া হবে না” (Leaving No One Behind)-এর ভিত্তিতে দারিদ্র্য ও ক্ষুধা নির্মূলে আগামী দিনে বাংলাদেশ এবং এফএও উভয়েই একত্রে কাজ করার আশাবাদ ব্যক্ত করে সমাপ্ত হয়। অনুষ্ঠানে দূতাবাসের বিকল্প স্থায়ী প্রতিনিধি মোঃ আল আমিন, প্রথম সচিব (রাজনৈতিক) মিস আয়েশা আক্তার, প্রথম সচিব (রাজনৈতিক) মোঃ আশফাকুর রহমান এবং এফএও’র উচ্চপদস্থ কর্মকর্তাগণ উপস্থিত ছিলেন।

#

শফি/মোশারফ/সেলিম/২০২৪/২২৪০ ঘণ্টা

তথ্যববিরণী নম্বর: ২৮১১

**বাংলাদেশে বাণিজ্যিক সম্পর্ক বাড়ানোর জোরালো আহ্বান বাণিজ্য প্রতিমন্ত্রীর**

ঢাকা, ২৩ মাঘ (৬ ফেব্রুয়ারি) :

এশিয়ার দেশগুলোকে বাংলাদেশে বিনিয়োগ ও বাণিজ্যিক সম্পর্ক বাড়ানোর আহ্বান জানিয়েছেন বাণিজ্য প্রতিমন্ত্রী আহসানুল ইসলাম টিটু।

আজ ঢাকার পূর্বাচলে বঙ্গবন্ধু বাংলাদেশ চায়না ফ্রেন্ডশিপ এক্সিবিশন সেন্টারে বাণিজ্য মন্ত্রণালয় ও রপ্তানি উন্নয়ন ব্যুরোর যৌথ উদ্যোগে আয়োজিত ‘ব্র্যান্ডিং বাংলাদেশ’ শীর্ষক সেমিনারে বাংলাদেশে নিযুক্ত বিভিন্ন দেশের রাষ্ট্রদূত ও হাইকমিশনারদেরকে উদ্দেশ্য করে প্রতিমন্ত্রী এসব কথা বলেন।

প্রতিমন্ত্রী বলেন, বিশ্বের বিভিন্ন দেশ বাণিজ্যিক সম্পর্ক ও বিনিয়োগ করে বাংলাদেশের বাণিজ্য সুবিধা ভোগ করতে পারে। আঞ্চলিক যোগাযোগ ও সম্পদ বিনিময় হচ্ছে ‘সাপ্লাই চেইন’ এর সংকট সমাধানের অন্যতম মাধ্যম। প্রধানমন্ত্রীর নির্দেশনা হলো পূর্ব এশিয়ার দেশগুলোর সাথে বাণিজ্যিক সম্পর্ক উন্নত করা। এখানে বিভিন্ন দেশের দূতাবাসের মধ্যে পূর্ব এশিয়ার একাধিক বন্ধু দেশ আছে।

প্রতিমন্ত্রী বলেন, প্রধানমন্ত্রী হস্তশিল্পকে ‘প্রোডাক্ট অব দ্য ইয়ার’ ঘোষণা করেছেন। ‘একটি গ্রাম, একটি পণ্য’ উদ্যোগ সফল হলে নারী ক্ষমতায়নসহ রপ্তানিযোগ্য পণ্যে বৈচিত্র্য আনা সম্ভব হবে। দেশের মূল রফতানিখাত তৈরি পোশাক শিল্প ছাড়াও চামড়া, ফার্মাসিউটিক্যাল ও হস্তশিল্পসহ বিভিন্ন পণ্যের রফতানি বাজার সম্প্রসারণের চেষ্টা চলেছে।

এরপর আহসানুল ইসলাম টিটু মিডিয়াকে ধন্যবাদ জানিয়ে ‘ঢাকা আন্তর্জাতিক বাণিজ্য মেলা’ সফল করতে আরো বেশি প্রচার করার অনুরোধ করেন।

অনুষ্ঠানে আরো উপস্থিত ছিলেন বাণিজ্য মন্ত্রণালয়ের সিনিয়র সচিব তপন কান্তি ঘোষ, রফতানি উন্নয়ন ব্যুরোর (ইপিবি) ভাইস চেয়ারম্যান এইচ. এম আহসান, ইনসেপ্টা ফার্মাসিউক্যাল এর চেয়ারম্যান আব্দুল মুক্তাদির, বিজিএমইএ এর প্রেসিডেন্ট ফারুক হাসানসহ মন্ত্রণালয়ের উর্ধ্বতন কর্মকর্তাবৃন্দ।

#

আসিফ/শফি/মোশারফ/সেলিম/২০২৪/২২৪০ ঘণ্টা

তথ্যববিরণী নম্বর: ২৮১০

**নারী উদ্যোক্তা সৃষ্টির মাধ্যমে দেশকে এগিয়ে নিতে হবে**

 **-- মহিলা ও শিশু বিষয়ক প্রতিমন্ত্রী**

ঢাকা, ২৩ মাঘ (৬ ফেব্রুয়ারি) :

সর্বজয়া নারী উদ্যোক্তা সংস্থার পণ্য প্রদর্শনী ও অ্যাওয়ার্ড প্রদান অনুষ্ঠানে মহিলা ও শিশু বিষয়ক প্রতিমন্ত্রী সিমিন হোসেন (রিমি) বলেছেন, উদ্যোক্তা সৃষ্টির মাধ্যমে দেশকে এগিয়ে নিতে হবে। প্রত্যেক উদ্যোক্তাকে এক একটি ইন্ডাস্ট্রিতে পরিণত হতে হবে।

আজ ঢাকার আগারগাঁওয়ে বাংলাদেশ স্থপতি ইনস্টিটিউটে সর্বজয়া নারী উদ্যোক্তা সংস্থার পণ্য প্রদর্শনী ও অ্যাওয়ার্ড প্রদান অনুষ্ঠানে প্রধান অতিথির বক্তৃতাকালে প্রতিমন্ত্রী এ কথা জানান।

প্রতিমন্ত্রী বলেন, রাষ্ট্রের উন্নয়নে নারী সংগঠনগুলোকে এগিয়ে আসতে হবে এবং দেশকে এগিয়ে নিতে অবদান রাখতে হবে। ক্ষুদ্র ক্ষুদ্র প্রচেষ্টার মাধ্যমে নারীরা এখন এগিয়ে যাচ্ছে এবং এই অগ্রযাত্রা আগামীতেও অব্যাহত থাকবে। নারী পুরুষের সমতা আনয়নে সরকার কাজ করে যাচ্ছে।

প্রতিমন্ত্রী আরো বলেন, নারীদেরকে প্রযুক্তি ব্যবহারের মাধ্যমে তাদের ব্যবসা প্রতিষ্ঠানকে এগিয়ে নিতে হবে এবং অনলাইন ব্যবসার সাথে অভ্যস্ত হতে হবে। শুধু চাকরির পিছে না ছুটে উদ্যোক্তা হওয়ার আহ্বান জানিয়ে প্রতিমন্ত্রী বলেন, নারী ও শিশু বিষয়ক মন্ত্রণালয় নারী উদ্যোক্তা তৈরি করে যাচ্ছে।

#

নূর আলম/শফি/মোশারফ/সেলিম/২০২৪/২২০০ ঘণ্টা

তথ্যববিরণী নম্বর: ২৮০৯

**ত্রাণ প্রতিমন্ত্রীর সাথে আইওএম মিশন প্রধানের সাক্ষাৎ**

ঢাকা, ২৩ মাঘ (৬ ফেব্রুয়ারি) :

দুর্যোগ ব্যবস্থাপনা ও ত্রাণ প্রতিমন্ত্রী মোঃ মহিববুর রহমানের সাথে আজ সচিবালয়ে তাঁর অফিসকক্ষে বাংলাদেশে আইওএম মিশন প্রধান আব্দুসসাত্তর এসওএভ (Abdusattor Esoev) সাক্ষাৎ করেন।

সাক্ষাৎকালে কক্সবাজারের শরণার্থী ক্যাম্পসমূহে আইওএম (IOM) এর বিভিন্ন কার্যক্রম সংক্রান্ত বিষয়ে আলোচনা হয়। আইওএম প্রধান এ সময় উল্লেখ করেন ২০১৬ সালে জোরপূর্বক বাস্তুচ্যুত মিয়ানমার নাগরিক রোহিঙ্গাদের এদেশে আগমনের ঢল (influx) শুরু হবার পর ২০১৭ সালের আগ পর্যন্ত এককভাবে আইওএম শরণার্থী ক্যাম্পসমূহে তাদের কার্যক্রম পরিচালনা করে ।

সভায় IOM এর বাস্তুচ্যুতি সংক্রান্ত কাজ, ড্রোন দ্বারা দুর্যোগ প্রশমন সংক্রান্ত কার্যক্রম, দেশের ১৭টি জেলায় আইওএমের গৃহীত কার্যক্রম, আরো বেশি সংখ্যক শেল্টার নির্মাণ বিষয়ে সহায়তা, শেল্টার পরিচালনা সংক্রান্ত নীতিমালা প্রণয়নে সহায়তা এবং বিভিন্ন সরকারি ও সিপিপি’র লোকবলের প্রশিক্ষণ সংক্রান্ত বিষয়েও আলোকপাত করা হয়।

এ সময় মন্ত্রণালয়ের সচিব মোঃ কামরুল হাসান, শরণার্থী সেলের প্রধান (অতি. সচিব) মোঃ হাসান সারওয়ার ও কে এম আব্দুল ওয়াদুদ (অতি. সচিব) এবং দুর্যোগ ব্যবস্থাপনা অধিদপ্তরের মহাপরিচালক মোঃ মিজানুর রহমান উপস্থিত ছিলেন ।

#

সেলিম/শফি/রফিকুল/সেলিম/২০২৪/১৯২০ ঘণ্টা

তথ্যববিরণী নম্বর: ২৮০৮

**শ্রম আইন সংশোধনে আরো আলোচনার পরামর্শ আইএলও’র**

 **-- আইনমন্ত্রী**

ঢাকা, ২৩ মাঘ (৬ ফেব্রুয়ারি):

আইন, বিচার ও সংসদ বিষয়ক মন্ত্রী আনিসুল হক বলেছেন, শ্রম আইন সংশোধনের বিষয়ে তাড়াহুড়ো না করে আরো আলোচনা করে করলে ভালো হয় বলে জানিয়েছে আন্তর্জাতিক শ্রম সংস্থা (আইএলও)।

আজ সচিবালয়ে আইন মন্ত্রণালয়ের সম্মেলন কক্ষে আইএলও’র প্রতিনিধিদলের সঙ্গে বৈঠক শেষে সাংবাদিকদের প্রশ্নের জবাবে মন্ত্রী এ কথা বলেন।

বৈঠকে শ্রম ও কর্মসংস্থান মন্ত্রণালয়ের সচিব মোঃ এহছানে এলাহী, আইন মন্ত্রণালয়ের আইন ও বিচার বিভাগের সচিব মো. গোলাম সারওয়ার, লেজিসলেটিভ ও সংসদ বিষয়ক বিভাগের সচিব (রুটিন দায়িত্ব) হাফিজ আহমেদ চৌধুরী, বাংলাদেশে আইএলও’র কান্ট্রি ডিরেক্টর তুওমো পাউটি য়াইনেন, প্রোগ্রাম ম্যানেজার নীরন রামজুথান, টেকনিক্যাল অফিসার চয়নিচ থামপারিপাত্র, সিনিয়র প্রোগ্রাম অফিসার মোঃ সাইদুল ইসলাম, প্রোগ্রাম অফিসার চৌধুরী আলবাব কাদিরসহ আইন মন্ত্রণালয় ও শ্রম মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

আইনমন্ত্রী বলেন, জেনেভা থেকে আইএলও’র চারজনের একটি টিমও আজকে বৈঠকে ভার্চুয়ালি যুক্ত হয়েছিলেন। বৈঠকে শ্রম আইনের প্রায় প্রত্যেকটা ধারা নিয়ে আলোচনা হয়েছে। তিনি বলেন, আমরা চাচ্ছিলাম, শ্রম আইনটা পার্লামেন্টের চলতি অধিবেশনে পাস করার জন্য। কিন্তু আইএলও প্রতিনিধিদল বলেছেন, তারাহুড়ো না করে, আলোচনা করে আরো কিছু করতে পারলে ভালো হবে।

আনিসুল হক বলেন, আমি তাদের পরিষ্কারভাবে বলেছি যে, আইএলও-তে আমাদের বিরুদ্ধে গত তিন বছর ধরে একটা অভিযোগ ঝুলে আছে। প্রত্যেক মার্চ মাসেই বলা হয়, এটার বিষয়ে মার্চ মাসে সিদ্ধান্ত হবে না, নভেম্বরে হবে। আবার নভেম্বরে বলা হয় এবার হবে না, মার্চে হবে। আমি সেজন্য পরিষ্কারভাবে বলেছি যে, আগামী মার্চ মাসের গভর্নিং বডির মিটিংয়ে যদি বলেন, এটা আবার নভেম্বরে যাবে সেটা আমরা মেনে নিতে রাজি না। তখন তারা বলেছেন, কমপ্রিহেন্সিভ লেবার অ্যাক্ট (সমন্বিত শ্রম আইন) তাদের পরামর্শ মিলিয়ে যদি করতে পারি, তাহলে সেটা এই মার্চ মাসে আমাদের অভিযোগ নিয়ে আলোচনার ব্যাপারে প্রতিবন্ধকতা হবে না বরং আমরা যে আলোচনাগুলো করছি, সেটার একটা ইতিবাচক প্রভাব পড়বে।

আইনমন্ত্রী বলেন, এটার ব্যাপারে সিদ্ধান্ত গ্রহণ করবেন নীতিনির্ধারকরা। এই আইনের কিছুকিছু বিষয় আছে, তা নিয়ে অংশীজনদের সাথেও আলাপ করতে হবে। তাই আমরা দু’টি সিদ্ধান্তে এসেছি। একটা হচ্ছে এই মিটিং আবারও অনুষ্ঠিত হবে। এরমধ্যে আইএলও’র উদ্যোগে একটা স্টেকহোল্ডার ফ্যাসেলিটি মিটিং হবে। সেখানে যেসব ইস্যু নিয়ে আমাদের সাথে তাদের মত পার্থক্য আছে, সেগুলো আলোচনা হবে।

আজ তারা কী পরামর্শ দিয়েছে জানতে চাইলে আইনমন্ত্রী উদাহরণ দিয়ে বলেন, তারা বলছেন, ‘সি ম্যান’ এর নাম বদলিয়ে সি ফেয়ারার নাম করা। ম্যানেজার ও সুপারভাইজারদের ওয়ার্কার বলা।

তিনি বলেন, ‘একটা কথা আসছিল ইউনিভার্সিটি টিচারদের ওয়ার্কার বলতে হবে, আমি সেটা নাকচ করে দিয়েছি। আমি বলেছি, ইউনিভার্সিটি টিচারদের আমরা ওয়ার্কার বলতে পারব না। তার কারণ হচ্ছে ইউনিভার্সিটি টিচাররাও চান না যে তাদের ওয়ার্কার বলতে এবং ওয়ার্কারের সংজ্ঞায় আনতে আমরাও চাই না।’

ট্রেড ইউনিয়ন করার ক্ষেত্রে ১০ শতাংশ নিয়ে কোন আলোচনা হয়েছে কি না জানতে চাইলে আইনমন্ত্রী বলেন, ‘১০ শতাংশ নিয়ে কোনো আলোচনাই হয়নি। তিনি বলেন, আগে ছিল ১৫ শতাংশ হবে শুধু তিন হাজার বা তার ঊর্ধ্বে যেসব কারখানা শ্রমিক আছে তাদের। এখন আমরা সেটাও তুলে দিচ্ছি। সকল শ্রমিকদের ব্যাপারে ১৫ শতাংশ কাজ করবে।’

#

রেজাউল/শফি/রফিকুল/সেলিম/২০২৪/১৯৪০ ঘণ্টা

তথ্যববিরণী নম্বর: ২৮০৭

**মিলগেট থেকে খুচরা সব পর্যায়ে চালের দাম কমেছে**

 **-- খাদ্যমন্ত্রী**

ঢাকা, ২৩ মাঘ (৬ ফেব্রুয়ারি):

অবৈধ মজুত বিরোধী অভিযানের ফলে মিলগেট থেকে খুচরা সব পর্যায়ে চালের দাম কমেছে বলে উল্লেখ করেছেন খাদ্যমন্ত্রী সাধন চন্দ্র মজুমদার।

আজ খাদ্য মন্ত্রণালয়ের সম্মেলন কক্ষে আন্তঃমন্ত্রণালয় সমন্বয় সভায় প্রধান অতিথির বক্তব্যে খাদ্যমন্ত্রী এসব কথা বলেন। কৃষিমন্ত্রী ড. মোঃ আব্দুস শহীদ ও বাণিজ্য প্রতিমন্ত্রী আহসানুল ইসলাম (টিটু) এ সময় উপস্থিত ছিলেন।

খাদ্যদ্রব্য উৎপাদন, মজুত, স্থানান্তর, পরিবহণ, সরবরাহ, বিতরণ ও বিপণন (ক্ষতিকর আইন প্রতিরোধ) আইন ২০২৩ এর বিধি প্রণয়নের কাজ চলছে। খুব শীঘ্রই বাস্তবায়ন হবে। এই আইন হলে ছাটাই করে চালের পুষ্টিকর অংশ বাদ দেওয়া বন্ধ হবে। পাশাপাশি বস্তার গায়ে মিলগেটের দাম, ধানের জাত এবং উৎপাদন তারিখ উল্লেখ করতে হবে বলে যোগ করেন খাদ্যমন্ত্রী। তিনি বলেন, এখন সকল পর্যায়ে ব্যবসায়ীদের লাভ করার প্রবণতা খুব বেশি। খুচরা বিক্রেতা কেজি প্রতি ৪-৫ পাঁচ টাকা লাভ করতে চায় উল্লেখ করে তিনি বলেন, মিলগেট আর খুচরা বাজারে দামের বিস্তর ফারাক।

কৃষিমন্ত্রী ড. আব্দুস শহীদ বলেন, আমরা কৃষি পণ্যের যৌক্তিক মূল্য নির্ধারণ বিষয়ে কাজ করছি। অসৎ ব্যবসায়ীদের কারণে কৃষক যেন ক্ষতিগ্রস্ত না হয় তা নিশ্চিত করা হবে। বস্তার গায়ে মিলগেট চালের মূল্য লেখা থাকলে জনসচেতনতা বৃদ্ধি পাবে বলেও উল্লেখ করেন মন্ত্রী।

 বাণিজ্য প্রতিমন্ত্রী বলেন, আগামী ৮ ফেব্রুয়ারি প্রধানমন্ত্রী বাণিজ্য মন্ত্রণালয়ে আসবেন, আমরা আশা করছি তার আগেই চার পণ্যের শুল্ক কমানো সংক্রান্ত অর্ডার (প্রজ্ঞাপন) হয়ে যাবে। তিনি আরো বলেন, বাজার ব্যবস্থাপনা সাধারণ মানুষের কাছে দৃশ্যমান করতে হবে। রমজানের আগে নিত্যপণ্যের সরবরাহ নির্বিঘ্ন করে ভোক্তাদের স্বস্তি দিতে সমন্বিত উদ্যোগ নেওয়া হবে।

অনুষ্ঠানে খাদ্য সচিব মোঃ ইসমাইল হোসেন, কৃষি সচিব ওয়াহিদা আক্তার, খাদ্য অধিদপ্তরের মহাপরিচালক মোঃ সাখাওয়াত হোসেন, ভোক্তা অধিকার অধিদপ্তরের মহাপরিচালক এবং কৃষি বিপণন অধিদপ্তরের মহাপরিচালকসহ তিন মন্ত্রণালয়ের কর্মকর্তাবৃন্দ উপস্থিত ছিলেন।

#

কামাল/শফি/রফিকুল/সেলিম/২০২৪/১৯২০ ঘণ্টা

তথ্যবিবরণী নম্বর : ২৮০৬

**দেশের বিভিন্ন উন্নয়নমূলক চিত্র তুলে ধরার জন্য**

**গণমাধ্যম কর্মীদের প্রতি আহ্বান মুক্তিযুদ্ধ বিষয়ক মন্ত্রীর**

ঢাকা, ২৩ মাঘ (৬ ফেব্রুয়ারি) :

 প্রধানমন্ত্রী শেখ হাসিনা সরকারের নেতৃত্বে দেশের বিভিন্ন উন্নয়নমূলক চিত্র তুলে ধরার জন্য গণমাধ্যম কর্মীদের প্রতি আহ্বান জানিয়েছেন মুক্তিযুদ্ধ বিষয়ক মন্ত্রী আ ক ম মোজাম্মেল হক।

 আজ মন্ত্রণালয়ের নিজ কার্যালয়ে ঢাকায় বিভিন্ন গণমাধ্যমে কর্মরত গাজীপুরের সাংবাদিকদের সাথে মতবিনিময় সভায় মন্ত্রী এ আহ্বান জানান।

 মন্ত্রী বলেন, দেশের পরিবেশ সুরক্ষায় গাজীপুরকে প্রাধান্য দিয়ে প্রকল্প প্রস্তুত এবং দেশের সড়ক ও রেলপথে যোগাযোগ ব্যবস্থার উন্নয়নে প্রকল্প গ্রহণে সাংবাদিকদের আরো বেশি সোচ্চার হতে হবে। অবৈধ দখলদারদের কবল থেকে খাস জমি উদ্ধার করতে গণমাধ্যমকে বিশেষ অগ্রণী ভূমিকা পালন করতে হবে।

 গত ১৫ বছরের বিভিন্ন উন্নয়নমূলক চিত্র তুলে ধরে উন্নয়নের ধারাবাহিকতা অব্যাহত রাখতে গাজীপুরবাসীকে আরো বেশি সোচ্চার হওয়ার জন্য তিনি আহ্বান জানান।

 বাংলাদেশ সংবাদ সংস্থার সিনিয়র সাংবাদিক আতাউর রহমানের সঞ্চালনায় অনুষ্ঠিত মতবিনিময় সভায় গাজীপুরের বিভিন্ন সমস্যার চিত্র তুলে ধরে মতবিনিময় সভায় আলোচনায় অংশ নেন উন্নয়ন বার্তার সম্পাদক মঞ্জুরুল বারী মঞ্জু, সাংবাদিক ফয়সাল ইসলাম, রাশেদুল হক এবং এ সময় সভায় আরো উপস্থিত ছিলেন ইত্তেকাফের মোহাম্মদ আল মামুন, যুগান্তরের আতাউর রহমান, সংবাদ প্রতিদিনের এম এ সালাম শান্ত, যায় যায় দিনের ফয়সাল আলম আজকের কাগজের নূর মোহাম্মদ প্রমুখ।

#

এনায়েত/শফি/রফিকুল/জয়নুল/২০২৪/১৯৩৫ঘণ্টা

তথ্যববিরণী নম্বর: ২৮০৫

**মিয়ানমারের সংঘাতের কোনো প্রতিফলন ঘটলে বাংলাদেশ চুপ থাকবে না**

 **-- নৌপরিবহন প্রতিমন্ত্রী**

ঢাকা, ২৩ মাঘ (৬ ফেব্রুয়ারি):

বাংলাদেশ ও থাইল্যান্ডের মধ্যে সরাসরি জাহাজ চলাচলের লক্ষ্যে উভয় দেশ কাজ করছে। থাইল্যান্ডের ‘র‌্যানং পোর্ট’ ও চট্টগ্রাম পোর্টের সাথে সরাসরি জাহাজ চলাচল কার্যক্রম শীঘ্রই শুরু হবে। দু’বছর আগে এ সংক্রান্ত সমঝোতা স্মারক স্বাক্ষরিত হয়েছে। দ্রুত দু’দেশের যৌথ গ্রুপের মিটিং হবে। ফলে ব্যবসায়িক কাজ দ্রুত চালু করতে পারব। বর্তমানে সিঙ্গাপুর ও কলম্বো হয়ে থাইল্যান্ডে যেতে হয়। এতে জাহাজ চলাচলে সময় লাগে ২০/২২দিন। সরাসরি জাহাজ চলাচল শুরু হলে সময় লাগবে ৩/৪ দিন।

নৌপরিবহন প্রতিমন্ত্রী খালিদ মাহমুদ চৌধুরী সাথে আজ সচিবালয়ে বাংলাদেশে নিযুক্ত থাইল্যান্ডের রাষ্ট্রদূত মাকাওয়াদি সুমিতমোর (Makawadee Sumitmor) সাক্ষাৎ শেষে প্রতিমন্ত্রী এসব তথ্য জানান।

প্রতিমন্ত্রী বলেন, থাইল্যান্ড বাংলাদেশের নতুন সরকারকে অভিনন্দন জানিয়েছে। থাইল্যান্ডের সাথে বাংলাদেশের ৫০ বছরের বন্ধুত্বপূর্ণ সম্পর্ক রয়েছে। সে সম্পর্ক যাতে আরো জোরদার হয় সে লক্ষ্যে উভয় দেশ কাজ করছে। বাংলাদেশ আন্তর্জাতিক নৌ সংস্থায় (আইএমও) ‘সি’ ক্যাটেগরিতে নির্বাচিত হওয়ায় থাইল্যান্ড বাংলাদেশকে অভিনন্দন জানিয়েছে এবং ভালোভাবে কাজ করার অভিপ্রায় ব্যক্ত করেছে। দু’দেশের মধ্যে সংস্কৃতিসহ অন্যান্য ক্ষেত্রে খুব মিল রয়েছে। আমদানি-রপ্তানি কার্যক্রম বাড়াতে কাজ করছি।

মিয়ানমারের সংঘাত বিষয়ে প্রতিমন্ত্রী বলেন, ‘যেকোনো সংঘাত ঝুঁকি পরিস্থিতি তৈরি করে। এটা মিয়ানমারের অভ্যন্তরীণ বিষয়। এ সংঘাতের কোনো প্রতিফলন ঘটলে বাংলাদেশ চুপ থাকবে না। চোখ বন্ধ করে থাকবো না। তাদের বর্ডার গার্ড পুলিশ (বিজিপি) এর কিছু সদস্য এসেছে। আমরা নিবিড় পর্যবেক্ষণে আছি। স্বাধীনতা, সার্বভৌমত্ব, দেশের সার্বিক নিরাপত্তা, দেশের মানুষের জীবন, জীবিকায় কোনো সমস্যা হলে আমরা বসে থাকব না। মোকাবিলার জন্য প্রস্তুত আছি। মিয়ানমারের সংঘাতে টেকনাফ স্থলবন্দরে কোনো প্রভাব পড়ার সংবাদ নেই। কার্যক্রম বিঘ্নিত হওয়ার কোন খবর নেই।’

#

জাহাঙ্গীর/শফি/রফিকুল/সেলিম/২০২৪/১৮২০ ঘণ্টা

তথ্যবিবরণী নম্বর : ২৮০৪

**টুঙ্গিপাড়ায় জাতির পিতার সমাধিতে নবনিযুক্ত বিজিবি মহাপরিচালকের শ্রদ্ধা নিবেদন**

ঢাকা, ২৩ মাঘ (৬ ফেব্রুয়ারি) :

 বর্ডার গার্ড বাংলাদেশ (বিজিবি) এর নবনিযুক্ত মহাপরিচালক মেজর জেনারেল মোহাম্মদ আশরাফুজ্জামান সিদ্দিকী গোপালগঞ্জের টুঙ্গিপাড়ায় জাতির পিতা বঙ্গবন্ধু শেখ মুজিবুর রহমানের সমাধিতে শ্রদ্ধা নিবেদন করেছেন।

 বিজিবি মহাপরিচালক আজ গোপালগঞ্জের টুঙ্গিপাড়ায় বঙ্গবন্ধুর সমাধি সৌধের বেদীতে পুষ্পস্তবক অর্পণ করে শ্রদ্ধা নিবেদন করেন। এ সময় বিজিবি’র একটি সুসজ্জিত দল গার্ড অভ্ অনার প্রদান করে। এরপর ফাতেহা শরীফ পাঠ ও বিশেষ মোনাজাত করে জাতির পিতা বঙ্গবন্ধু শেখ মুজিবুর রহমান এবং ১৯৭৫ সালের ১৫ আগস্ট তাঁর পরিবারের শহিদ সদস্যদের রুহের মাগফেরাত কামনা করা হয় এবং প্রধানমন্ত্রী শেখ হাসিনা ও তাঁর পরিবারের সদস্যদের দীর্ঘায়ু ও কল্যাণ কামনা করে দোয়া করা হয়। পরে মহাপরিচালক মহোদয় বঙ্গবন্ধু ভবনে রক্ষিত পরিদর্শন বইয়ে মন্তব্য লিখে স্বাক্ষর করেন।

 শ্রদ্ধা নিবেদনের আনুষ্ঠানিক কার্যক্রম শেষে বিজিবি মহাপরিচালক তাঁর অনুভূতি ব্যক্ত করে সাংবাদিকদের বলেন, বিজিবি মহাপরিচালক হিসেবে জাতির পিতার সমাধিতে শ্রদ্ধা নিবেদন করতে পেরে আমি নিজেকে অত্যন্ত সৌভাগ্যবান মনে করছি। তিনি আরো বলেন, জাতির পিতা বঙ্গবন্ধু শেখ মুজিবুর রহমানই আমাদের সকল কাজের অনুপ্রেরণা। তিনি স্বাধীনতার পর পরই যুদ্ধবিধ্বস্ত এই বাহিনীকে পুনর্গঠন করে নবজীবন দান করেন। জাতির পিতার পদাঙ্ক অনুসরণ করে তাঁরই সুযোগ্য কন্যা প্রধানমন্ত্রী শেখ হাসিনা বিজিবিকে একটি বিশ্বমানের আধুনিক সীমান্তরক্ষী বাহিনী হিসেবে গড়ে তোলার লক্ষ্যে ‘বর্ডার গার্ড বাংলাদেশ আইন-২০১০’ প্রণয়নসহ ‘বর্ডার গার্ড বাংলাদেশ ভিশন-২০৪১’ এর পরিকল্পনা গ্রহণ করেন। এরই ধারাবাহিকতায় প্রধানমন্ত্রী বিজিবিকে একটি আধুনিক ত্রিমাত্রিক সীমান্তরক্ষী বাহিনী হিসেবে গড়ে তুলেছেন। ফলে বিজিবি এখন জলে, স্থলে ও আকাশপথে অভিযান পরিচালনা করতে সক্ষম হচ্ছে। মহাপরিচালক দেশ মাতৃকার স্বাধীনতা ও সার্বভৌমত্ব রক্ষায় এবং দেশের মানুষের কল্যাণে সবাইকে সাথে নিয়ে একসঙ্গে কাজ করার দৃঢ় অঙ্গীকার ব্যক্ত করেন।

 এ সময় বিজিবি সদর দপ্তরের ঊর্ধ্বতন কর্মকর্তা, যশোর রিজিয়ন কমান্ডার, গোপালগঞ্জ জেলা প্রশাসন ও পুলিশের ঊর্ধ্বতন কর্মকর্তা, স্থানীয় জনপ্রতিনিধি ও গণ্যমান্য ব্যক্তিবর্গ এবং প্রিন্ট ও ইলেকট্রনিক মিডিয়ার সাংবাদিকবৃন্দ উপস্থিত ছিলেন।

 এর আগে আজ সকালে নবনিযুক্ত বিজিবি মহাপরিচালক পিলখানাস্থ বিজিবি সদর দপ্তরের ‘সীমান্ত গৌরব’ এ মুক্তিযুদ্ধের বীর শহিদদের প্রতি শ্রদ্ধা জানিয়ে পুষ্পস্তবক অর্পণ করেন এবং ধানমন্ডি ৩২ নম্বরে জাতির পিতা বঙ্গবন্ধু শেখ মুজিবুর রহমানের প্রতিকৃতিতে ফুল দিয়ে শ্রদ্ধা নিবেদন করেন।

#

শরীফুল/শফি/জয়নুল/২০২৪/১৭৩০ ঘণ্টা

তথ্যবিবরণী নম্বর : ২৮০৩

**মিয়ানমারের সীমান্তরক্ষীদের ফিরিয়ে নেওয়ার আলোচনা চলছে, রিজভীর বক্তব্য পাগলের প্রলাপ**

 **--- পররাষ্ট্রমন্ত্রী**

ঢাকা, ২৩ মাঘ (৬ ফেব্রুয়ারি) :

 পররাষ্ট্রমন্ত্রী এবং বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্মুদ বলেছেন, মিয়ানমারের সীমান্তরক্ষী বিজিপি সদস্যদের ফিরিয়ে নেওয়ার বিষয়ে আলোচনা চলছে। এ বিষয়ে বিএনপি'র সিনিয়র যুগ্ম মহাসচিব রুহুল কবির রিজভীর বিরূপ মন্তব্য পাগলের প্রলাপ।

 আজ পররাষ্ট্র মন্ত্রণালয়ে সংবাদ ব্রিফিংয়ে তিনি এ কথা বলেন। ড. হাছান বলেন, আজ মিয়ানমারের রাষ্ট্রদূতকে তলব করে তাদের সীমান্তরক্ষীদের আশ্রয় নেওয়া ও মর্টার শেলের আঘাতে দু'জন নিহত হওয়ার ঘটনার কড়া প্রতিবাদ জানানো হয়েছে।

 পররাষ্ট্রমন্ত্রী জানান, মিয়ানমারের অভ্যন্তরে চলমান সংঘর্ষের জেরে এ পর্যন্ত দেশটির সীমান্তরক্ষী বাহিনী বর্ডার গার্ড পুলিশের (বিজিপি) সদস্য ও তাদের পরিবার মিলিয়ে দুপুর পর্যন্ত ২২৯ জন বাংলাদেশে প্রবেশ করেছে। বিজিপি ক্যাম্পে থাকা তাদের পরিবারের কয়েকজন বেসামরিক সদস্যও এর মধ্যে রয়েছে। কয়েকজন আহত কক্সবাজার ও চট্টগ্রামের হাসপাতালে চিকিৎসাধীন। এছাড়া তাদের মর্টার শেলে বাংলাদেশের সীমানায় দু'জন নিহত হয়েছে। তাদের ফেরত পাঠানোর বিষয়ে আলাপ চলছে এবং নৌপথে নেয়ার সম্ভাবনা রয়েছে।

 ভারতের পররাষ্ট্রমন্ত্রী ড. এস জয়শঙ্করের আমন্ত্রণে ৭ ও ৮ ফেব্রুয়ারি দিল্লিতে ড. হাছান মাহ্মুদের প্রথম দ্বিপাক্ষিক সফর নিয়ে সাংবাদিকদের প্রশ্নে পররাষ্ট্রমন্ত্রী বলেন, ভারতের পররাষ্ট্রমন্ত্রী, বাণিজ্য মন্ত্রী ও নিরাপত্তা উপদেষ্টার সাথে সাক্ষাতের কথা রয়েছে। সেখানে গিয়ে সার্বিক বিষয়ে আমরা আলোচনা করব। মিয়ানমার ইস্যুতে আমরা আগেও ভারতের সহযোগিতা চেয়েছি, এবারেও এই বিষয়ে আলোচনাটা স্বাভাবিক।

 সাংবাদিকরা বিএনপির জ্যেষ্ঠ যুগ্ম মহাসচিব রুহল কবির রিজভী মিয়ানমার সংকটের জন্য সরকারের নীতিকে দায়ী করেছেন-এমন প্রশ্ন করলে পররাষ্ট্রমন্ত্রী বলেন, মিয়ানমারের অভ্যন্তরীণ কোন্দলের কারণে এই সংকট সৃষ্টি হয়েছে। এক্ষেত্রে বাংলাদেশ সরকারের কোনো ব্যর্থতা নেই। বিএনপির জ্যেষ্ঠ যুগ্ম মহাসচিব রুহুল কবির রিজভী যা বলেছে সেটা পাগলের প্রলাপ। তারা ভেবেছিল নির্বাচন পরবর্তী সময়ে বিদেশিরা হস্তক্ষেপ করবে। কিন্তু তারা এখন হতাশ হয়ে এই ধরনের কথা বলছে।

 এর আগে মন্ত্রণালয়ে নরওয়ের রাষ্ট্রদূত Espen Rikter-Svendsen এবং ভ্যাটিকানের দূত Kevin Stuart Randall মন্ত্রীর সাথে সাক্ষাতে মিলিত হন। নরওয়ের রাষ্ট্রদূত পররাষ্ট্রমন্ত্রী ড. হাছানের হাতে তার দেশের পররাষ্ট্রমন্ত্রীর অভিনন্দন বার্তাটি হস্তান্তর করেন। নরওয়ের সাথে দূষণমুক্ত শক্তি বা ক্লিন এনার্জি বিষয়ে সহযোগিতার পাশাপাশি ভ্যাটিকানের সাথেও দ্বিপাক্ষিক সম্পর্ককে আরও এগিয়ে নিতে সংশ্লিষ্ট দুই দূতের সঙ্গে আলোচনা করেন মন্ত্রী।

#

আকরাম/শফি/রফিকুল/জয়নুল/২০২৪/১৮১০ ঘণ্টা

তথ্যবিবরণী নম্বর: ২৮০২

**পরিবেশ সংক্রান্ত অভিযোগ জানানোর হেল্পলাইন ৩৩৩-৪ এর উদ্বোধন করলেন পরিবেশমন্ত্রী**

ঢাকা, ২৩ মাঘ (৬ ফেব্রুয়ারি):

পরিবেশ, বন ও জলবায়ু পরিবর্তন মন্ত্রণালয়ের সেবাগুলোর তথ্য প্রদানের পাশাপাশি পরিবেশ সংক্রান্ত যেকোনো অভিযোগ জানানোর জন্য জাতীয় তথ্য ও সেবা হেল্পলাইন ‘৩৩৩-৪' এর কার্যক্রম উদ্বোধন করা হয়েছে।

আজ পরিবেশ, বন ও জলবায়ু পরিবর্তন মন্ত্রণালয়ের সভাকক্ষে আয়োজিত স্মার্ট মন্ত্রণালয় বিনির্মাণ সংক্রান্ত সভায় এই প্রযুক্তিসেবার উদ্বোধন করেন পরিবেশমন্ত্রী সাবের হোসেন চৌধুরী। ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহ্‌মেদ পলক এ সময় উপস্থিত ছিলেন।

এছাড়া, পরিবেশ, বন ও জলবায়ু পরিবর্তন মন্ত্রণালয়কে একটি স্মার্ট মন্ত্রণালয়ে পরিণত করা তথা এর সার্বিক ডিজিটাল রূপান্তরে সহযোগিতা ও সমন্বয়কে সহজতর করার জন্য এটুআই, আইসিটি বিভাগ ও পরিবেশ, বন ও জলবায়ু পরিবর্তন মন্ত্রণালয়ের মধ্যে সমঝোতা স্মারক (MoU) স্বাক্ষরিত হয়েছে। মন্ত্রণালয়ের পক্ষে মন্ত্রণালয়ের সচিব ড. ফারহিনা আহমেদ এবং এটুআই’র পক্ষে প্রকল্প পরিচালক মোঃ মামুনুর রশীদ ভূঞা সমঝোতা স্মারকে স্বাক্ষর করেন।

পরিবেশমন্ত্রী বলেন, এই সমঝোতা স্মারক পরিবেশ, বন ও জলবায়ু পরিবর্তন মন্ত্রণালয়ে নাগরিকদের অভিযোগ জানানো সুবিধা স্থাপনের পাশাপাশি সরকারি সেবা উন্নত করা, অভ্যন্তরীণ দক্ষতা বৃদ্ধি এবং নাগরিক সম্পৃক্ততা বাড়ানোর লক্ষ্যে ডিজিটাল উদ্যোগের পরিসরকে বিস্তৃত করবে। এটুআই প্রোগ্রামের সহযোগিতায় পরিবেশ, বন ও জলবায়ু পরিবর্তন মন্ত্রণালয়ের অধীন সাফারি পার্কসহ বিভিন্ন পরিদর্শন কেন্দ্রে ই-টিকিট এর ব্যবস্থা করা হবে। মন্ত্রণালয়ের বার্ষিক উন্নয়ন কর্মসূচি বাস্তবায়ন ও এর অগ্রগতি পর্যালোচনার জন্য এডিপি ট্র্যাকারের ব্যবস্থা করা হবে। মন্ত্রণালয়ের ইনস্টিটিউশনাল মেমোরি সংরক্ষণ এবং পরিকল্পনা ও নীতি প্রণয়নে কৃত্রিম বুদ্ধিমত্তা (AI) একীভূত করা হবে। পরিবেশগত মান এবং প্রভাব মূল্যায়নে এনফোর্সমেন্ট কার্যক্রম শক্তিশালীকরণের জন্য ডিজিটাল সমাধান করা হবে। অনলাইন পরিবেশগত ছাড়পত্র সনদ প্রদান এবং প্রক্রিয়া ট্র্যাকিং ব্যবস্থা সহজ করা হবে।

ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহ্‌মেদ পলক বলেন, সমঝোতা স্মারক স্বাক্ষরের মাধ্যমে দুই মন্ত্রণালয়ের মধ্যে সেতুবন্ধ রচনা হতে যাচ্ছে। পরিবেশ, বন ও জলবায়ু পরিবর্তন মন্ত্রণালয় হবে ১ম স্মার্ট মন্ত্রণালয়। তিনি বলেন, এখন থেকে নাগরিকগণ ৩৩৩ নম্বরে কল করে পরে ৪ চেপে পরিবেশ ছাড়পত্র, গবেষণাগার, বন সংরক্ষণ ইত্যাদি পরিবেশ মন্ত্রণালয় ও এর অধীন অধিদপ্তরসমূহের তথ্যসেবা ও কর্মকর্তাদের তথ্য পাবেন। পাশাপাশি পানিদূষণ, বায়ুদূষণ, শব্দদূষণ, জীববৈচিত্র্য বিনষ্ট এবং অবৈধভাবে বন/পাহাড় ধ্বংস ও গাছ কাটা ইত্যাদি বিষয়ে অভিযোগ জানাতে পারবেন। পরে অভিযোগটি সংশ্লিষ্ট কর্মকর্তার ড্যাশবোর্ডে প্রেরণ করা হবে। এরপর কর্মকর্তা অভিযোগের বিষয়ে প্রয়োজনীয় ব্যবস্থা গ্রহণ করবেন এবং সুবিধাভোগীরা এসএমএস-এর মাধ্যমে আপডেট পাবেন অথবা ৩৩৩ তে কল করেও আপডেট জানতে পারবেন। সরকারি কাজে জনগণকে ডিজিটালি সম্পৃক্ত করে আগামী ৫ বছরে উন্নত বাংলাদেশ বিনির্মাণের মাইলফলক স্থাপিত হবে।

অনুষ্ঠানে অন্যান্যের মধ্যে পরিবেশ, বন ও জলবায়ু পরিবর্তন মন্ত্রণালয়ের অতিরিক্ত সচিব ড. ফাহমিদা খানম, পরিবেশ অধিদপ্তরের মহাপরিচালক ড. আবদুল হামিদ, বন অধিদপ্তরের প্রধান বন সংরক্ষক মোঃ আমীর হোসাইন চৌধুরী-সহ মন্ত্রণালয়ের অধীন দপ্তর প্রধানগণ এবং মন্ত্রণালয় ও এটুআই’র ঊর্ধ্বতন কর্মকর্তাগণ উপস্থিত ছিলেন।

#

দীপংকর/শফি/রফিকুল/সেলিম/২০২৪/১৭৫৫ ঘণ্টা

তথ্যবিবরণী নম্বর : ২৮০১

**পর্যটন ও এভিয়েশন শিল্পের উন্নয়নে বাংলাদেশ ও যুক্তরাষ্ট্র একসাথে কাজ করবে**

 **--- বিমান ও পর্যটন মন্ত্রী**

ঢাকা, ২৩ মাঘ (৬ ফেব্রুয়ারি) :

 বেসামরিক বিমান পরিবহন ও পর্যটন মন্ত্রী মুহাম্মদ ফারুক খান জানিয়েছেন, দেশের পর্যটন ও এভিয়েশন শিল্পের উন্নয়নে বাংলাদেশ ও যুক্তরাষ্ট্র অংশীদারিত্বের ভিত্তিতে একসাথে কাজ করবে।

 আজ সচিবালয়ে বাংলাদেশে নিযুক্ত যুক্তরাষ্ট্রের রাষ্ট্রদূত পিটার হাস এর সাথে সাক্ষাৎ শেষে সাংবাদিকদের সাথে মতবিনিময়কালে মন্ত্রী এ কথা জানান।

 মন্ত্রী বলেন, বাংলাদেশের পর্যটন ও এভিয়েশনকে এগিয়ে নিতে আমরা দুই দেশ আগেও একসাথে কাজ করেছি এবং ভবিষ্যতে একসাথে কাজ করার ব্যাপারে আমরা একমত হয়েছি। যুক্তরাষ্ট্র কীভাবে আমাদের এই দুইটি খাতে আরো সাহায্য করতে পারে তা আমরা তাদের কাছে জানতে চেয়েছি। তিনি বলেন, বাংলাদেশ ও যুক্তরাষ্ট্রের মধ্যে অতীতেও বিভিন্ন ক্ষেত্রে অংশীদারিত্বের ভিত্তিতে কাজ হয়েছে। কোনো কোনো ক্ষেত্রে মতের অমিল হলেও আমরা বন্ধুত্বের স্বার্থে সেটা আলোচনা করে সমাধান করেছি। পর্যটন ও এভিয়েশন শিল্পে আমাদের অংশীদারিত্ব যাতে আরো জোরদার হয় বিশেষ করে নিউইয়র্কে আমাদের বিমানের স্লট যেন আমরা তাড়াতাড়ি ফিরে পেতে পারি সেই বিষয়ে রাষ্ট্রদূতের সাথে আলোচনা হয়েছে।

 বাংলাদেশে নিযুক্ত যুক্তরাষ্ট্রের রাষ্ট্রদূত পিটার হাস এসময় সাংবাদিকদের জানান, ‘বাংলাদেশের পর্যটন ও এভিয়েশন শিল্পের উন্নয়নে বাংলাদেশ এবং যুক্তরাষ্ট্রের অংশীদারিত্ব অতীতের ন্যায় ভবিষ্যতেও সামনে এগিয়ে যাবে। বাংলাদেশ ও যুক্তরাষ্ট্রের সরাসরি ফ্লাইট চালুর বিষয়টি আলোচনা হয়েছে। এ বিষয়ে এখনো কিছু প্রক্রিয়া বাকি আছে আমরা তা দ্রুত শেষ করতে সিভিল এভিয়েশন অথোরিটি ও বাংলাদেশ বিমানকে সহায়তা করবো।’

 রাষ্ট্রদূত আরো বলেন, বিমান বাংলাদেশ এয়ারলাইন্সের নতুন উড়োজাহাজ কেনার ক্ষেত্রে যুক্তরাষ্ট্রের কোম্পানি বোয়িং তার প্রস্তাব জমা দিয়েছে। আমরা চাই বোয়িং যেন এই উড়োজাহাজ কেনার প্রক্রিয়ায় অংশগ্রহণ করতে পারে এবং এই প্রক্রিয়াটি যেন একটি স্বচ্ছ প্রতিযোগিতার মাধ্যমে সম্পন্ন হয়।

 সাংবাদিকদের এক প্রশ্নের জবাবে বিমান মন্ত্রী বলেন, যুক্তরাষ্ট্র অবশ্যই চায় যে বাংলাদেশ বিমানে আরো বোয়িং উড়োজাহাজ যুক্ত হোক। তবে আমরা আর্থিক ও কারিগরি দিকসহ সবকিছু বিবেচনা করে যেটি ভালো হবে সেই সিদ্ধান্ত নেব। বোয়িং বা এয়ারবাস যে কোম্পানি থেকে কিনলে বাংলাদেশের জন্য সুবিধা হবে আমরা সেখান থেকেই কিনব।

 নিউইয়র্কের সরাসরি ফ্লাইট চালুর বিষয়ে এফএএ অডিট কবে নাগাদ সম্পন্ন হতে পারে সাংবাদিকদের এ প্রশ্নের জবাবে ফারুক খান বলেন, বর্তমানে সিভিল এভিয়েশন কর্তৃপক্ষে আইকাও এর একটি অডিট টিম কাজ করছে। তারা যাওয়ার পরে আমরা একটা সুবিধাজনক সময় এফএএ কে অডিটের জন্য আমন্ত্রণ জানাবো। তবে সেটা এ বছরই হবে।

 বাংলাদেশে নিযুক্ত অস্ট্রেলিয়ার হাইকমিশনার নার্দিয়া সিম্পসন আজ মন্ত্রীর সাথে সাক্ষাৎ করেন। সে সময় অস্ট্রেলিয়ান হাইকমিশনার বর্তমানে অস্ট্রেলিয়াতে ৮০ হাজার বাংলাদেশি প্রবাসী বসবাস করে উল্লেখ করে বাংলাদেশ এবং অস্ট্রেলিয়ার মধ্যে সরাসরি আকাশ যোগাযোগ স্থাপনের বিষয়ে আগ্রহ প্রকাশ করেন।

 এ সময় মুহাম্মদ ফারুক খান বলেন, বাংলাদেশ এবং অস্ট্রেলিয়ার বর্তমান সম্পর্ক অত্যন্ত চমৎকার। পর্যটন ও এভিয়েশন শিল্পের উন্নয়নে আমাদের বিভিন্ন ক্ষেত্রে একত্রে কাজ করার সুযোগ রয়েছে। অস্ট্রেলিয়ার বিনিয়োগকারীরা আমাদের দেশে পর্যটনের বিভিন্ন খাতে বিনিয়োগ করতে পারেন। সে ক্ষেত্রে আমরা তাদের সব ধরনের সহযোগিতা প্রদান করবো। বাংলাদেশ ও অস্ট্রেলিয়ার মধ্যে সরাসরি আকাশ যোগাযোগ স্থাপনের বিষয়টিও ভেবে দেখা হবে।

#

তানভীর/শফি/রফিকুল/জয়নুল/২০২৪/১৮২৫ ঘণ্টা

তথ্যবিবরণী নম্বর : ২৮০০

**ময়মনসিংহে তথ্য অধিকার আইন, ২০০৯ বিষয়ক প্রশিক্ষণ কর্মসূচি অনুষ্ঠিত**

ময়মনসিংহ, ২৩ মাঘ (৬ ফেব্রুয়ারি) :

 তথ্য অধিকার আইন, ২০০৯ বিষয়ক প্রশিক্ষণ কর্মসূচির অংশ হিসেবে প্রশিক্ষণ কর্মশালা আজ তথ্য কমিশন বাংলাদেশ ও ময়মনসিংহ জেলা প্রশাসনের আয়োজনে জেলা প্রশাসকের সম্মেলনকক্ষে অনুষ্ঠিত হয়েছে।

 ময়মনসিংহ জেলা প্রশাসক দিদারে আলম মোহাম্মদ মাকসুদ চৌধুরীর সভাপতিত্বে প্রশিক্ষণ কর্মসূচিতে প্রধান অতিথি হিসেবে উপস্থিত ছিলেন তথ্য কমিশন বাংলাদেশ এর প্রধান তথ্য কমিশনার ড. আব্দুল মালেক। প্রশিক্ষণ কর্মশালায় তথ্য কমিশনার শহীদুল আলম ঝিনুক এবং মাসুদা ভাট্টি বিশেষ অতিথি হিসেবে উপস্থিত ছিলেন। এছাড়া ময়মনসিংহ বিভাগীয় ও জেলা পর্যায়ের বিভিন্ন দপ্তরের কর্মকর্তা, সুশীল সমাজের প্রতিনিধি এবং গণমাধ্যমকর্মীগণ কর্মশালায় অংশগ্রহণ করেন।

 অনুষ্ঠানে প্রধান অতিথির বক্তব্যে প্রধান তথ্য কমিশনার ড. আব্দুল মালেক বলেন, রাষ্ট্র ব্যবস্থায় তথ্যের অবাধ প্রবাহ জনগণের কল্যাণ নিশ্চিত করে। তথ্য অধিকার আইন তথ্য গোপনের সংস্কৃতিকে সরিয়ে দিয়ে স্বচ্ছ ও নিরপেক্ষ তথ্য জানার বিষয়টি নিশ্চিত করে। এ সময় তিনি উপস্থিত বিভিন্ন দপ্তর প্রধানদের উদ্দেশ্যে বলেন, একটি সুশাসনভিত্তিক, দুর্নীতিমুক্ত ও জবাবদিহিতাপূর্ণ দেশ গড়ে তুলতে অবশ্যই তথ্য অধিকার আইন, ২০০৯ বিষয়ে সকলকে অবগত থাকতে হবে। প্রত্যেককেই স্ব-প্রণোদিতভাবে তথ্য প্রকাশ ও প্রচার করতে হবে। দেশ ও জনকল্যাণের স্বার্থে এই আইনের ব্যাপারে জানতে হবে। এ সময় তিনি বিভিন্ন দপ্তরের ওয়েবসাইট হালনাগাদকরণের ওপর গুরুত্বারোপ করেন।

 বিশেষ অতিথির বক্তব্যে মাসুদা ভাট্টি বলেন, বাংলাদেশে জনগণের তথ্যের অধিকার নিশ্চিত করতে এমন একটি আইন হবে-তা ভাবাই কঠিন ছিল। তিনি বলেন, প্রতিষ্ঠানের স্বচ্ছতা নিশ্চিত করা গেলে তথ্য প্রদানে বাধ্য করার প্রয়োজন পড়ে না, জনগণেরও তথ্য জানার প্রয়োজন পড়ে না। জনগণকে তথ্য জানার অধিকার নিশ্চিত করতে হবে।

 বিশেষ অতিথি শহীদুল আলম ঝিনুক বলেন, এ আইনটি বলবৎকরণের জন্য উপজেলা থেকে ক্যাবিনেট পর্যন্ত কমিটি রয়েছে, যা দেশে একটা বিরল ঘটনা। ইচ্ছাকৃতভাবে তথ্য প্রদান না করলে কর্মকর্তাদের শাস্তির মুখোমুখি হতে হবে, এতে কর্মকর্তারা চাকরি জীবনে বিপদের ঝুঁকিতে পড়বেন।

 জনস্বার্থে প্রতিষ্ঠিত আইনটি বাস্তবায়নে গত এক যুগে যথেষ্ট ইতিবাচক পদক্ষেপ গৃহীত হয়েছে বলে কর্মশালায় জানান হয়। তথ্য কমিশন হতে মতবিনিময় সভা, সেমিনার, জেলা উপজেলা পর্যায়ের জনঅবহিতকরণ সভা, প্রশিক্ষণ কর্মসূচি ইত্যাদি কার্যক্রম অব্যাহত রয়েছে। এরই ধারাবাহিকতায় ময়মনসিংহ জেলার বিভিন্ন সরকারি প্রতিষ্ঠানের দপ্তর প্রধানদের উপস্থিতিতে তথ্য অধিকার আইন, ২০০৯ বিষয়ক প্রশিক্ষণ কর্মসূচি অনুষ্ঠিত হয়।

 এ সময় আঞ্চলিক তথ্য অফিস ময়মনসিংহের উপপ্রধান তথ্য অফিসার মোহাম্মদ ওমর ফারুক দেওয়ান তথ্য অধিকার আইন বাস্তবায়নে আঞ্চলিক তথ্য অফিসের বিভিন্ন কর্মকাণ্ড সম্পর্কে উপস্থিতিদের অবহিত করেন।

#

 রেজভী/শফি/রফিকুল/জয়নুল/২০২৪/১৮২০ ঘণ্টা

তথ্যবিবরণী নম্বর : ২৭৯৯

**বাংলাদেশের কমিউনিটি ক্লিনিকের ধারণাকে নেপাল সরকার কাজে লাগাতে চায়**

 **--- স্বাস্থ্যমন্ত্রী**

ঢাকা, ২৩ মাঘ (৬ ফেব্রুয়ারি) :

 আজ স্বাস্থ্য ও পরিবার কল্যাণ মন্ত্রী ডা. সামন্ত লাল সেনের সাথে মন্ত্রণালয়ে তাঁর অফিস কক্ষে ফেডারেল ডেমোক্রেটিক রিপাবলিক অভ্ নেপাল এর রাষ্ট্রদূত Ghanshyam Bhandari সাক্ষৎ করেন। নেপাল দূতাবাসের ২য় সচিব Yojana Bamjan এ সময় উপস্থিত ছিলেন।

 সাক্ষাৎকালে নেপাল সরকারের রাষ্ট্রদূত বাংলাদেশের স্বাস্থ্যখাতের নানা উন্নয়নমূলক কর্মকাণ্ডের প্রশংসা করেন। বিশেষ করে বাংলাদেশের ১৪ হাজার কমিউনিটি ক্লিনিক ধারণার জন্য প্রধানমন্ত্রী শেখ হাসিনার এই বিশেষ উদ্যোগের ভূয়সী প্রশংসা করেন। বাংলাদেশের কমিউনিটি ক্লিনিক ধারণাকে কীভাবে নেপালেও কাজে লাগানো যায় এ বিষয়ে নেপালের রাষ্ট্রদূত স্বাস্থ্যমন্ত্রীর কাছে জানতে চান। এ প্রসঙ্গে নেপালের রাষ্ট্রদূতকে বাংলাদেশের পক্ষ থেকে পূর্ণ সহযোগিতার আশ্বাস দেন স্বাস্থ্যমন্ত্রী।

 স্বাস্থ্যমন্ত্রী বলেন, বাংলাদেশে কনিউনিটি ক্লিনিক স্থাপনের চিন্তা এবং এর সম্প্রসারণ সবই প্রধানমন্ত্রী শেখ হাসিনার মস্তিষ্ক নিঃসৃত ব্যাপার। প্রধানমন্ত্রীর এই দূরদর্শী চিন্তার ফসল হিসেবে স্বাস্থ্যসেবা এখন বাংলাদেশের একেবারে প্রান্তিক পর্যায়ে চলে গেছে। জাতিসংঘের সদস্যভুক্ত প্রায় ৭৮টি দেশ প্রধানমন্ত্রী শেখ হাসিনার এই ধারণাকে গ্রহণ করেছে। এসব ক্লিনিক থেকে ৩২ রকমের ওষুধ বর্তমানে বিনামূল্যে দেওয়া হচ্ছে। আগামীতে এসব ক্লিনিকের সেবার পরিধি আরো বিস্তার করার চিন্তাভাবনাও চলছে। আর নেপাল সরকার এই কমিউনিটি ক্লিনিক ধারণাকে নিজ দেশে কাজে লাগাতে চাইলে বাংলাদেশ থেকে প্রয়োজনীয় সহায়তা দেয়া হবে।

 আলাপকালে, বাংলাদেশের শেখ হাসিনা বার্ন ইনস্টিটিউটে বর্তমানে কর্মডেবা নামে একজন ভুটানের রোগীকে চিকিৎসা দেওয়া হচ্ছে বলে নেপাল রাষ্ট্রদূতকে জানান স্বাস্থ্যমন্ত্রী। ভুটানে ঐ রোগীর যে চিকিৎসা সম্ভব হয়নি সেটি এখন বাংলাদেশেই হচ্ছে। অনুরূপভাবে নেপাল থেকেও কোনো গুরুতর রোগী চিকিৎসা নিতে বাংলাদেশে আসলে তাদেরকেও চিকিৎসা সেবা দেয়া হবে।

 সাক্ষাৎকালে উভয় দেশে ভ্যাকসিন সযোগ-সুবিধা বৃদ্ধি করা, প্রাইমারি স্বাস্থ্যসেবা বৃদ্ধি করা, চিকিৎসক এবং অন্যান্য স্বাস্থ্যকর্মীদের প্রশিক্ষণ বিনিময় করা নিয়েও কথা হয়।

#

মাইদুল/শফি/রফিকুল/জয়নুল/২০২৪/১৯৪৫ ঘণ্টা

তথ্যবিবরণী নম্বর : ২৭৯৮

**নারী ফুটবলে স্পন্সর এর অভাব হবে না**

 **--- যুব ও ক্রীড়া মন্ত্রী**

ঢাকা, ২৩ মাঘ (৬ ফেব্রুয়ারি) :

 নারী ফুটবলে স্পন্সর এর অভাব হবে না বলে জানিয়েছেন যুব ও ক্রীড়া মন্ত্রী নাজমুল হাসান। একই সাথে পুরুষ ফুটবলকে এগিয়ে নিতে কার্যকর পদক্ষেপ নেওয়া হবে বলেও তিনি উল্লেখ করেন।

 মন্ত্রী আজ বাংলাদেশ ফুটবল ফেডারেশন (বাফুফে) এর সভাপতি কাজী সালাউদ্দিনের বাসায় তাঁর সাথে সাক্ষাৎ শেষে এসব কথা জানান।

 এ সময় গণমাধ্যমের প্রশ্নের উত্তরে ক্রীড়া মন্ত্রী জানান, কিছু সমস্যা নিয়ে আলোচনা হয়েছে। উনি সুস্থ হয়ে ফিরলে দেখব, এর মধ্যেও বলেছি কিছু কাগজপত্র পাঠাতে। বিশেষ করে বঙ্গবন্ধু স্টেডিয়ামে যেন আর সময়ক্ষেপণ না হয় এবং বিকল্প খেলার জায়গা করা যায় কি না সেটাও আমার বিবেচনায় রয়েছে।’ চলতি সপ্তাহেই বঙ্গবন্ধু স্টেডিয়াম পরিদর্শনে যাবেন বলে উল্লেখ করেন তিনি।

 মন্ত্রী বলেন, আমাদের ক্রীড়া ফেডারেশনের সংখ্যা ৫৫টির মতো। ফুটবল সবচেয়ে জনপ্রিয় খেলা। এটা নিঃসন্দেহে এবং এর গুরুত্বও অনেক। আমরা সম্ভাবনাময় খেলাগুলোকে এগিয়ে নিতে অগ্রাধিকার ভিত্তিতে বিভিন্ন কর্মপদ্ধতি নির্ধারণ করতে কাজ শুরু করছি। ইতোমধ্যে ৯টি ফেডারেশনের সাথে বৈঠক হয়েছে। আগামী সপ্তাহ থেকে পর্যায়ক্রমে অন্যান্য ফেডারেশনের সাথে বৈঠক হবে।

 সাক্ষাৎকালে বাংলাদেশ ফুটবল ফেডারেশনের সাধারণ সম্পাদক ইমরান হোসেন তুষার উপস্থিত ছিলেন।

 উল্লেখ্য, বাফুফে সভাপতি শারীরিক অসুস্থতার কারণে বিশ্রামে রয়েছেন।

#

আরিফ/শফি/রফিকুল/জয়নুল/২০২৪/১৯৩০ ঘণ্টা

তথ্যবিবরণী নম্বর : ২৭৯৭

**র্স্মাট বাংলাদেশ বিনির্মাণে গ্রামীনফোন গুরুত্বপূর্ণ ভূমিকা রাখবে**

 **- ডাক, টেলিযোগাযোগ ও তথ্যপ্রযুক্তি প্রতিমন্ত্রী**

ঢাকা, ২৩ মাঘ (৬ ফেব্রুয়ারি):

ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলক বলেছেন, উদ্ভাবনী উদ্যোগের মাধ্যমে দেশের নতুন প্রজন্মকে সমস্যা সমাধানকারী হিসাব তৈরিতে শক্তিশালী অংশীদার হবে গ্রামীনফোন। প্রধানমন্ত্রী ঘোষিত স্মার্ট সিটিজেন, স্মার্ট নাগরিক, স্মার্ট গভর্নমেন্ট এবং স্মার্ট সোসাইটি এ ৪টি স্তম্ভের ওপর ভিত্তি করে স্মার্ট বাংলাদেশ বিনির্মাণে গ্রামীনফোন গুরুত্বপূর্ণ ভূমিকা রাখবে।

প্রতিমন্ত্রী আজ রাজধানীর লা **মেরিডিয়ান হোটেলে** টেলিকমিউনিকেশন পরিষেবা প্রদানকারী গ্রামীণফোন দেশের প্রথম ক্রস-প্ল্যাটফর্ম অ্যাপ মার্কেটপ্লেস ‘অ্যাপসিটি’ এর উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, আমাদের জাতীয় লক্ষ্যের সাথে সামঞ্জস্য রেখে স্মার্ট জাতির জন্য একটি স্মার্ট ভবিষ্যৎ নিশ্চিত করতে হবে। আগামী ১৭ বছরের মধ্যে স্মার্ট বাংলাদেশ গড়তে উদ্ভাবনের মাধ্যমে দেশের তরুণ উদ্যোক্তারা সক্রিয় ভূমিকা রাখবে। তরুণদের সম্পৃক্ত করে একটি স্মার্ট জাতি গঠনে অ্যাপটি বিশেষ অবদান রাখবে।

জুনাইদ আহমেদ পলক আরো বলেন, দেশে গ্রামীনফোনের একটি শক্তিশালী নেটওয়ার্ক তৈরি হয়েছে বর্তমানে দেশে ১৩ কোটির অধিক ইন্টারনেট ব্যবহাকারী রয়েছে। নগর, গ্রাম, পাহাড়, দ্বীপ কিংবা যত দুর্গম এলাকাই হোক না কেন আমরা উচ্চগতির নির্ভরযোগ্য ব্রডব্যান্ড ইন্টারনেট সংযোগ কমমূল্যে পৌঁছে দেয়া হবে। তিনি আরো বলেন, প্রধানমন্ত্রী শেখ হাসিনা নাগরিক সকল সেবা আঙুলের ডগায় নিয়ে আসতে এবং দুর্নীতিমুক্ত, কাগজবিহীন, আন্তঃসংযুক্ত ও আন্তঃক্রিয়াশীল একটি স্মার্ট সরকারের লক্ষ্যে কাজ করছে।

অনুষ্ঠানে অন্যান্যের মধ্যে বক্তব্য রাখেন গ্রামীণফোন লিমিটেডের চেয়ারম্যান ও টেলিনর এশিয়ার প্রধান পেটার-বরে ফারবার্গ, গ্রামীণফোনের চিফ এক্সিকিউটিভ অফিসার ইয়াসির আজমান।

#

বিপ্লব/কামরুজ্জামান/ফাতেমা/রবি/সাজ্জাদ/রাসেল/মাসুম/২০২৪/১৫২০ ঘণ্টা

Handout Number : 2796

EU Ambassador called on Environment Minister
**Environment Minister requested  to facilitate greater access for**

**Bangladeshi products into the European Union market.**

Dhaka, 6 February :

Environment, Forest, and Climate Change Minister Saber Hossain Chowdhury requested increased cooperation from the EU delegation to facilitate greater access for Bangladeshi products into the European Union market. Highlighting the EU as Bangladesh's largest market, he also advocated for the relaxation of conditions in favour of Bangladesh.

The Minister said these today, while Charles Whiteley, the EU Ambassador to Bangladesh, and Edwin Koekkoek, the Team Leader for Green Inclusive Development and Social Protection at the EU Delegation called on him at his office in Bangladesh Secretariat on Tuesday. Minister Saber Hossain Chowdhury expressed his gratitude for the EU's continued partnership and assistance in advancing Bangladesh's environmental agenda. He reaffirmed Bangladesh's commitment to implementing sustainable practices and enhancing resilience to climate change impacts.

The meeting centered around strengthening collaboration between the European Union and Bangladesh in environmental conservation, sustainable forestry, and climate change mitigation efforts.

Ambassador Whiteley emphasized the EU's commitment to supporting Bangladesh in its journey towards green and inclusive development, highlighting the importance of international cooperation in addressing global environmental challenges. Koekkoek echoed these sentiments, underscoring the EU's readiness to provide technical expertise, financial assistance, and policy support to bolster Bangladesh's efforts in environmental protection and social welfare.

The discussions also touched upon ongoing projects and potential areas for further collaboration, including biodiversity conservation, renewable energy initiatives, and capacity-building programs. The meeting was concluded with a shared commitment to continue working closely together to promote green, inclusive, and sustainable development in Bangladesh, in line with the shared objectives of the European Union and the Government of Bangladesh.

#

Dipankar/Kamruzzaman/Fatema/Robi/Shamim/2024/1600 hours

তথ্যবিবরণী নম্বরː ২৭৯৫

**বরিশালে শিশু-কিশোর ও নারী উন্নয়নে**

**সচেতনতামূলক কর্মশালা অনুষ্ঠিত**

বরিশাল, ২৩ মাঘ (৬ ফেব্রুয়ারি) ː

বরিশাল জেলা তথ্য অফিসের আয়োজনে এবং ইউনিসেফের সহযোগিতায় শিশু, কিশোর-কিশোরী ও নারী উন্নয়নে সচেতনতামূলক ওরিয়েন্টেশন কর্মশালা আজ সিভিল সার্জন কার্যালয়ের সভাকক্ষে অনুষ্ঠিত হয়েছে। জেলা তথ্য অফিসের পরিচালক মোঃ রিয়াদুল ইসলাম সভাপতিত্বে গণযোগাযোগ অধিদপ্তরের মহাপরিচালক মোঃ নিজামূল কবীর প্রধান অতিথি হিসেবে ভার্চুয়ালি যুক্ত হয়ে এ কর্মশালার আনুষ্ঠানিক উদ্বোধন করেন।

কর্মশালায় বক্তারা বলেন, শিশুদের সুরক্ষা নিশ্চিত করতে সরকারের পাশাপাশি প্রতিটি পরিবারের ভূমিকা অত্যন্ত গুরুত্বপূর্ণ। পরিবারে শিশুরা যেন বিপন্ন না হয়, সেদিকে খেয়াল রাখতে হবে। শিশুরা সুরক্ষিত থাকলেই নিশ্চিত হবে উন্নত বাংলাদেশ গড়ার স্বপ্ন।

কর্মশালায় অন্যান্যের মধ্যে বরিশাল জেলা আওয়ামী লীগের সিনিয়র সহ-সভাপতি মোহম্মদ হোসেন চৌধুরী, বীর মুক্তিযোদ্ধা কেএসএ মহিউদ্দিন মানিক, সিভিল সার্জন কার্যালয়ের সিনিয়র স্বাস্থ্য শিক্ষা কর্মকর্তা সৈয়দ জলিল, ইউনিসেফ বরিশালের পরিকল্পনা ও মনিটরিং কর্মকর্তা আল মোমিন সরোয়ারসহ সরকারি কর্মকর্তা, গণমাধ্যমকর্মী ও বিভিন্ন বেসরকারি উন্নয়ন এবং সহযোগি সংগঠনের প্রায় অর্ধশতাধিক ব্যক্তিবর্গ কর্মশালায় উপস্থিত ছিলেন।

#

বশার/কামরুজ্জামান/ফাতেমা/রবি/রাসেল/মানসুরা/২০২৪/১৬০৫ ঘণ্টা

তথ্যবিবরণী নম্বর : ২৭৯৪

**গ্রন্থাগার উন্নয়নে সরকার প্রতিবছর অনুদান ও বিনামূল্যে বই প্রদান করছে**

ঢাকা, ২৩ মাঘ (৬ ফেব্রুয়ারি):

বেসরকারি নিবন্ধিত গ্রন্থাগারের উন্নয়নে সরকার প্রতিবছর অনুদান ও বিনামূল্যে বই প্রদান করছে। সরকার গত অর্থবছরে মোট ৯১৫টি নিবন্ধিত বেসরকারি গ্রন্থাগারের অনুকূলে ৪ কোটি ৮০ লাখ টাকা অনুদান হিসেবে দিয়েছে। প্রতিবছর সরকারের অনুদান ও বিনামূল্যে বই প্রদান কার্যক্রমের ফলে বেসরকারি নিবন্ধিত গ্রন্থাগারসমূহ সমৃদ্ধ হচ্ছে।

রংপুর অঞ্চলের মানুষকে গ্রন্থমুখী করার লক্ষ্যে রংপুর বিভাগের ৮ জেলায় মোট ৩৭৮টি বেসরকারি নিবন্ধিত গ্রন্থাগার কাজ করছে। নিবন্ধিত বেসরকারি গ্রন্থাগারের মধ্যে রংপুরে ৬২টি, নীলফামারীতে ৭০টি, কুড়িগ্রামে ৬৫টি, গাইবান্ধায় ৫৪টি, লালমনিরহাটে ২০টি, দিনাজপুরে ৭৮টি, ঠাকুরগাঁওয়ে ১৩টি ও পঞ্চগড়ে ১৬টি। এসব গ্রন্থাগারে যেকোনো বয়সের পাঠকের বই পড়ার ব্যবস্থা রয়েছে। এর ফলে পাঠকগণের মধ্যে পাঠাভ্যাস গড়ে উঠছে এবং তাঁরা জ্ঞানসমৃদ্ধ হচ্ছেন।

উল্লেখ্য, সারা দেশে মোট ৭১টি সরকারি গণগ্রন্থাগার রয়েছে। এর মধ্যে জাতীয় গ্রন্থাগার ১টি, বিভাগীয় সরকারি গণগ্রন্থাগার ৭টি, জেলা সরকারি গণগ্রন্থাগার ৫৬টি, উপজেলা সরকারি গণগ্রন্থাগার ২টি, শাখা গণগ্রন্থাগার ৪টি এবং বিশেষ গণগ্রন্থাগার ১টি। এসব সরকারি গণগ্রন্থাগারে মোট ২৬ লাখ ৯৭ হাজার ৬০২টি গ্রন্থ রয়েছে।

#

মামুন/কামরুজ্জামান/ফাতেমা/রবি/সাজ্জাদ/রাসেল/মাসুম/২০২৪/১৪৫০ ঘণ্টা

তথ্যবিবরণী নম্বর : ২৭৯৩

**শিক্ষাপ্রতিষ্ঠানে পরিবেশ ক্লাব গঠনে পরিবেশমন্ত্রীর আহ্বান**

ঢাকা, ২৩ মাঘ (৬ ফেব্রুয়ারি):

 পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী দেশের শিক্ষাপ্রতিষ্ঠানসমূহে পরিবেশ ক্লাব গঠনের জন্য শিক্ষক ও শিক্ষার্থীদের প্রতি আহ্বান জানিয়েছেন। ‍তিনি বলেন, বায়ুদূষণ, শব্দদূষণ, প্লাস্টিক দূষণ রোধে সচেতনতা সৃষ্টিতে আর্থ ক্লাব বা পরিবেশ ক্লাব গুরুত্বপূর্ণ ভূমিকা পালন করতে পারে।

 মন্ত্রী আজ রাজধানীর বেইলি রোডে ভিকারুননিসা নূন স্কুল এন্ড কলেজের বার্ষিক সাংস্কৃতিক অনুষ্ঠানে প্রধান অতিথির বক্তব্যে এসব কথা বলেন।

 সাবের হোসেন চৌধুরী বলেন, একটি কল্যাণময়, অসাম্প্রদায়িক ও সমৃদ্ধ বাংলাদেশ গড়তে শিক্ষার্থীদের স্মার্ট নাগরিক হিসেবে গড়ে উঠতে হবে। যোগ্য মানুষ হিসেবে গড়ে উঠতে শিক্ষার্থীদের জ্ঞান অর্জনের পাশাপাশি সাংস্কৃতিক কর্মকাণ্ডেও অংশগ্রহণ করতে হবে। মন্ত্রী ভিকারুননিসা নূন স্কুল এন্ড কলেজে সোলার প্যানেল স্থাপনের ঘোষণা দেন এবং সকল প্রকার সহযোগিতার আশ্বাস প্রদান করেন।

 অনুষ্ঠানে শিক্ষার্থীরা প্রতিষ্ঠানে একবার ব্যবহার্য প্লাস্টিক পণ্য ব্যবহার না করার অঙ্গীকার করে।

ঢাকা বিভাগের বিভাগীয় কমিশনার ও ভিকারুননিসা নূন স্কুল এন্ড কলেজ গভর্নিং বডির সভাপতি মোঃ সাবিরুল ইসলামের সভাপতিত্বে অনুষ্ঠানে অন্যান্যের মধ্যে প্রতিষ্ঠানটির ভারপ্রাপ্ত অধ্যক্ষ কেকা রায় চৌধুরী, গভর্নিং বডির সদস্য আনোয়ার কবির ভূইয়া, শিক্ষক প্রতিনিধি চাঁদ সূলতানা ও শিক্ষক প্রতিনিধি ডক্টর ফারহানা খান প্রমুখ বক্তব্য রাখেন।

#

দীপংকর/কামরুজ্জামান/ফাতেমা/রবি/সাজ্জাদ/রাসেল/আসমা/২০২৪/১২৩০ ঘণ্টা

তথ্যবিবরণী নম্বরː ২৭৯২

**মশক নিধন কার্যক্রম সঠিকভাবে মূল্যায়নের ভিত্তিতে পদক্ষেপ গ্রহণ করা হবে**

 **- ডিএনসিসি মেয়র**

ঢাকা, ২৩ মাঘ (৬ ফেব্রুয়ারি) ː

ঢাকা উত্তর সিটি কর্পোরেশনের মেয়র মোঃ আতিকুল ইসলাম বলেছেন, গৃহীত মশকনিধন কার্যক্রম সঠিকভাবে মূল্যায়নের ভিত্তিতে পদক্ষেপ গ্রহণ করা হবে। মশার ওষুধ স্প্রে করার পর ঐ জায়গাগুলোতে ফলাফল কি হচ্ছে, তা নিয়ে সঠিকভাবে কাজ করতে হবে।

গতকাল রাজধানীর গুলশানের নগর ভবনে ঢাকা উত্তর সিটি কর্পোরেশন আয়োজিত ‘ডেঙ্গু মোকাবিলায় আমাদের বছরব্যাপী প্রস্তুতি ও করণীয়’ শীর্ষক গোলটেবিল বৈঠকে ডিএনসিসি মেয়র এসব কথা বলেন।

মেয়র বলেন, এই শহর আমাদের সকলের। সবাই মিলেই এই শহরের জন্য কাজ করতে হবে। ডেঙ্গু মোকাবিলা করা আমাদের জন্য একটি বড় চ্যালেঞ্জ। যারা মশকনিধনের সাথে জড়িত সবাইকে জবাবদিহিতার আওতায় আনা হবে। আমিসহ সব কাউন্সিলরকে জবাবদিহি করতে হবে। আত্মসমালোচনার মাধ্যমে নিজেদের কাজের মূল্যায়ন করতে হবে। এছাড়া মশকনিধনের সঙ্গে যে প্রতিষ্ঠান জড়িত, তাদের সবাইকে নিয়ে টেকনিক্যাল কমিটি করা হবে। ফেব্রুয়ারির শেষ সপ্তাহ থেকে এই কমিটি কাজ শুরু করবে।’

মেয়র আরো বলেন, বিটিআই যারা উৎপাদন করে তাদের কাছ থেকে সরাসরি ডিএনসিসি এটি আনবে। বিটিআই কোনো ঠিকাদারের মাধ্যমে আনা হবে না। এছাড়া, নতুন বিটিআই আনার বিষয়ে আগামী সপ্তাহে প্লান্ট প্রোটেকশন উইংয়ের সাথে সভা হবে।

প্রধানমন্ত্রীর ব্যক্তিগত চিকিৎসক অধ্যাপক ডা. এ বি এম আব্দুল্লাহ, জনস্বাস্থ্য বিশেষজ্ঞ অধ্যাপক ডা. বেনজীর আহমেদ, স্বাস্থ্য অধিদপ্তরের অতিরিক্ত মহাপরিচালক অধ্যাপক ডা. আহমেদুল কবির, ডিএনসিসির প্রধান স্বাস্থ্য কর্মকর্তা ব্রিগেডিয়ার জেনারেল ইমরুল কায়েস চৌধুরী, ডিএনসিসির প্রধান নির্বাহী কর্মকর্তা মীর খায়রুল আলম, নিপসম এর কীটতত্ত্ববিদ অধ্যাপক ড. গোলাম সারোয়ার, স্বাস্থ্য অধিদপ্তরের পরিচালক (সিডিসি) অধ্যাপক ডা. নাজমুল ইসলাম গোলটেবিল বৈঠকে অংশ নেন।

#

মকবুল/কামরুজ্জামান/ফাতেমা/রবি/রাসেল/মানসুরা/২০২৪/১০৩০ ঘণ্টা